Document ID: 32014D0420

ODLUKA VIJEĆA
od 23. lipnja 2014.
o stajalištu koje treba donijeti Europska unija u okviru Zajedničkog odbora osnovanog Sporazumom između Europske ekonomske zajednice i Republike Islanda od 22. srpnja 1972., u pogledu zamjene Protokola 3. uz taj sporazum o definiciji pojma „proizvodi s podrijetlom” i načinima administrativne suradnje novim protokolom u kojem se u pogledu pravila podrijetla upućuje na Regionalnu konvenciju o Pan-Euro-Mediteranskim povlaštenim pravilima podrijetla
(2014/420/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
uzimajući u obzir prijedlog Europske komisije,
budući da:
(1)
Protokol 3. uz Sporazum između Europske ekonomske zajednice i Republike Islanda (1) („Sporazum”) odnosi se na definiciju pojma „proizvodi s podrijetlom” i načine administrativne suradnje („Protokol 3.”).
(2)
Regionalnom konvencijom o Pan-Euro-Mediteranskim povlaštenim pravilima podrijetla (2) („Konvencija”) utvrđuju se odredbe o podrijetlu robe kojom se trguje na temelju relevantnih sporazuma sklopljenih između ugovornih stranaka.
(3)
Unija i Island potpisali su Konvenciju 15. lipnja 2011. odnosno 30. lipnja 2011.
(4)
Unija i Island položili su kod depozitara Konvencije svoje isprave o prihvatu 26. ožujka 2012. odnosno 12. ožujka 2012. Slijedom toga Konvencija je primjenom članka 10. stavka 3. Konvencije stupila na snagu 1. svibnja 2012. u odnosu na Uniju i Island.
(5)
Člankom 6. Konvencije predviđa se da svaka ugovorna stranka poduzima odgovarajuće mjere kako bi se osigurala učinkovita primjena Konvencije. U tu svrhu Zajednički odbor osnovan Sporazumom trebao bi donijeti odluku kojom se Protokol 3. zamjenjuje novim protokolom u kojem se u pogledu pravila podrijetla upućuje na Konvenciju.
(6)
Stoga bi se stajalište Unije u okviru Zajedničkog odbora trebalo temeljiti na priloženom nacrtu odluke,
DONIJELO JE OVU ODLUKU:
Članak 1.
Stajalište koje treba donijeti u ime Europske unije u okviru Zajedničkog odbora osnovanog Sporazumom između Europske ekonomske zajednice i Republike Islanda, u pogledu zamjene Protokola 3. uz taj sporazum o definiciji pojma „proizvodi s podrijetlom” i načinima administrativne suradnje novim protokolom u kojem se u pogledu pravila podrijetla upućuje na Regionalnu konvenciju o Pan-Euro-Mediteranskim povlaštenim pravilima podrijetla, temelji se na nacrtu odluke Zajedničkog odbora koji je priložen ovoj Odluci.
Predstavnici Unije u Zajedničkom odboru mogu prihvatiti manje izmjene nacrta odluke bez daljnje odluke Vijeća.
Članak 2.
Odluka Zajedničkog odbora objavljuje se u Službenom listu Europske unije.
Članak 3.
Ova Odluka stupa na snagu na dan donošenja.
Sastavljeno u Luxembourgu 23. lipnja 2014.

Labels: 5
10
3
18
15